Σουβλάκια κοτόπουλο τεριγιάκι
Η σάλτσα τεριγιάκι δίνει μια ασιατική πινελιά στη γεύση και απογειώνει τα σουβλάκια μας!
1 κιλό φιλέτο από στήθος κοτόπουλου, κομμένο σε μακριές και λεπτές λωρίδες, πλάτους περίπου 2,5 εκ. και πάχους 0,5 εκ., 2 κουτ. σούπας σουσάμι, 1 φρέσκο κρεμμύδι, ψιλοκομμένο, για το σερβίρισμα, 370 ml χυμός ανανά (συσκευασμένος, του εμπορίου), 120 ml σάκε*, 120 ml μίριν , 250 ml σάλτσα σόγιας, 100 γρ. καστανή ζάχαρη, 2 σκελίδες σκόρδο, 1 μέτριο καρότο, σε ροδέλες, 3 φρέσκα κρεμμυδάκια, ψιλοκομμένα, 1 κουτ. σούπας φρέσκο τζίντζερ, τριμμένο
Για τα σουβλάκια κοτόπουλο τεριγιάκι, σε μια μικρή κατσαρόλα ρίχνουμε τα 250 ml από τον χυμό ανανά και όλα τα υπόλοιπα υλικά της σάλτσας, τα ανακατεύουμε και βράζουμε σε δυνατή φωτιά για 2 λεπτά, μέχρι να αρχίσουν να κοχλάζουν. Χαμηλώνουμε τη φωτιά και σιγοβράζουμε για 45-50 λεπτά, μέχρι να σχηματιστεί ένα ελαφρύ σιρόπι.Αποσύρουμε από τη φωτιά, σουρώνουμε τη σάλτσα και κρατάμε 4 κουτ. σούπας στην άκρη, σε μπολάκι.Την υπόλοιπη σάλτσα την αδειάζουμε σε βαθύ μπολ, προσθέτουμε τον υπόλοιπο χυμό ανανά, ανακατεύουμε καλά και ρίχνουμε το κοτόπουλο. Ανακατεύουμε καλά με τα χέρια μας μέχρι να καλυφθεί καλά, καλύπτουμε με μεμβράνη και αφήνουμε στο ψυγείο για 2-3 ώρες, να μαριναριστεί. Στραγγίζουμε το κοτόπουλο από τη μαρινάδα και περνάμε κάθε λωρίδα, κατά μήκος, σε ένα καλαμάκι (αν μπορούμε, την περνάμε ζιγκ-ζαγκ). Αν χρησιμοποιήσουμε καλαμάκια από μπαμπού, τα μουλιάζουμε σε νερό για 30 λεπτά, ώστε να μην καούν κατά το ψήσιμο.Τα αλείφουμε με τη σάλτσα που είχαμε κρατήσει στην άκρη και ψήνουμε στα κάρβουνα ή σε ψησταριά υγραερίου σε δυνατή φωτιά, για περίπου 4-5 λεπτά από κάθε πλευρά.Ψήσαμε τα σουβλάκια σε ψησταριά υγραερίου (11,8 ΚW) σε δυνατή φωτιά και σε καλά λαδωμένη σχάρα.Χρειάστηκαν 5 λεπτά μέχρι να ψηθούν από τη μία πλευρά και να ξεκολλούν εύκολα από τη σχάρα και 4 λεπτά από την άλλη. Πασπαλίζουμε με το κρεμμυδάκι και το σουσάμι.
Κοτόπουλο